GUNKUL ตั้งเป้ารายได้ปีนี้กว่า 6 พันลบ.โต 20% ยื่นประมูลงานอีกกว่า 5 พันลบ.
GUNKUL ตั้งเป้ารายได้ปีนี้กว่า 6 พันลบ.โต 20% ยื่นประมูลงานอีกกว่า 5 พันลบ.
25 ก.พ. 2559

นายสมบูรณ์ เอื้ออัชฌาสัย กรรมการผู้จัดการ บริษัท กันกุลเอ็นจิเนียริ่ง จำกัด (มหาชน) หรือ GUNKULเปิดเผยว่า บริษัทประเมินแนวโน้มผลการดำเนินงานปี 59 จะเติบโตอย่างต่อเนื่องจากปีก่อน โดยตั้งเป้ารายได้เติบโตไม่ต่ำกว่า 6,000 ล้านบาท หรือคิดเป็น 20% รายได้หลักยังคงมาจากการจำหน่ายไฟฟ้าจากโรงไฟฟ้าโซล่าเซลล์และโรงไฟฟ้าพลังงานลม และการให้บริการด้านบำรุงรักษาโรงไฟฟ้า รวมถึงรายได้จากธุรกิจก่อสร้างและธุรกิจผลิตและจำหน่ายอุปกรณ์ไฟฟ้าในระบบสายส่งและสถานีจำหน่าย ตลอดจนผลิตภัณฑ์ LED โดยบริษัทยังคงเข้าร่วมประมูลงานด้านต่างๆของการไฟฟ้าส่วนภูมิภาคและการไฟฟ้าฝ่ายผลิต ตลอดจนงานเอกชนต่างๆ อย่างต่อเนื่องคิดเป็นวงเงินรวมกว่า 5,000 ล้านบาท
บริษัทได้เล็งเห็นว่าธุรกิจพลังงานทดแทนยังเป็นตลาดที่มีแนวโน้มเติบโตสูงและมีโอกาสอย่างมากทั้งตลาดในประเทศและต่างประเทศ ดังนั้นเชื่อว่าภาพรวมธุรกิจของ GUNKUL ปีนี้น่าจะเติบโตอย่างมีเสถียรภาพมากยิ่งขึ้น ไม่ว่าจะเป็นการเติบโตของอัตรากำไรสุทธิ รวมถึงรายได้รวม
สำหรับผลการดำเนินงานงวดปี 58 ของบริษัทและบริษัทย่อยกำไรสุทธิเพิ่มเป็น 685.14 ล้านบาท เทียบกับงวดเดียวกันของปีก่อนมีกำไรสุทธิอยู่ที่ 545.27 ล้านบาท หรือเพิ่มขึ้น 139.87 ล้านบาท คิดเป็นอัตราร้อยละ 25.65 โดยมีสาเหตุมาจากรายได้โดยรวมปรับตัวเพิ่มขึ้น แบ่งเป็นรายได้จากการรับเหมาก่อสร้างเท่ากับ 566.76 ล้านบาท,รายได้จากการขายเท่ากับ 3,811.48 ล้านบาท,รายได้จากการให้บริการเท่ากับ 70.12 ล้านบาท และส่วนแบ่งกำไรจากเงินลงทุนในบริษัทร่วมและบริษัทย่อยเท่ากับ 280.00 ล้านบาท
ที่ประชุมคณะกรรมการบริษัท มีมติอนุมัติให้จ่ายเงินปันผลงวดปี 2558 (สิ้นสุดวันที่ 31 ธันวาคม 2558) ให้กับผู้ถือหุ้นในอัตรา 5 หุ้นเดิม ต่อ 1 หุ้นปันผล คิดเป็นอัตราหุ้นปันผล 0.20 บาทต่อหุ้น ในกรณีผู้ถือหุ้นรายใดมีเศษของหุ้นเดิมหลังการจัดสรรหุ้นปันผลแล้วให้จ่ายปันผลเป็นเงินสดแทนการจ่ายเป็นหุ้นปันผลในอัตรา 0.20 บาทต่อหุ้น และจ่ายเงินปันผลเป็นเงินสดในอัตราหุ้นละ 0.25 บาท รวมเป็นการจ่ายปันผลทั้งในรูปแบบของหุ้นปันผลและเงินสดทั้งสิ้น เท่ากับอัตราหุ้นละ 0.45บาทต่อหุ้น
นอกจากนี้ ยังมีมติเห็นชอบให้ปรับราคาการใช้สิทธิใบสำคัญแสดงสิทธิที่จะซื้อหุ้นสามัญครั้งที่ 1 (GUNKUL-W) เนื่องจากบริษัทมีการจ่ายหุ้นปันผล โดยจะปรับราคาการใช้สิทธิจาก 27 บาทต่อหุ้น อัตราการใช้สิทธิ 1 หน่วยต่อ 1 หุ้นสามัญ เป็นราคาการใช้สิทธิใหม่ 22.50 บาทต่อหุ้น อัตราการใช้สิทธิ 1 หน่วยต่อ 1.20 หุ้นสามัญ โดยเพิ่มหุ้นสามัญจดทะเบียนเพื่อรองรับการปรับสิทธิของใบสำคัญแสดงสิทธิเพื่อซื้อหุ้นสามัญอีกจำนวน 18,332,025 หุ้น ดังนั้นหุ้นสามัญจดทะเบียนเพื่อรองรับการปรับสิทธิของใบสำคัญแสดงสิทธิเพื่อซื้อหุ้นสามัญจะเพิ่มขึ้นจาก 91,660,129 หุ้นเป็น 109,992,154 หุ้น อย่างไรก็ตาม ณ วันที่ 24 กุมภาพันธ์ 2559
บอร์ดฯ ยังไม่สามารถคำนวณจำนวนเงินปันผลรวมเป็นตัวเงินที่แน่นอนรวมถึงจำนวนการปรับสิทธิที่แน่นอนได้ เนื่องจาก GUNKUL-W ที่ยังไม่ได้ใช้สิทธิยังคงเหลืออยู่ โดยกำหนดวันใช้สิทธิในครั้งถัดไปในวันที่ 31 มีนาคม 2559 ดังนั้นหากมีผู้ถือหุ้นใช้ใบสำคัญแสดงสิทธิซื้อหุ้นสามัญเพิ่มทุนของบริษัทฯ บริษัทจะมีการจดทะเบียนเพิ่มทุนชำระแล้วกับกระทรวงพาณิชย์ให้เรียบร้อยก่อนวันปิดสมุดทะเบียนผู้ถือหุ้นและจะแจ้งจำนวนหุ้นปันผลโดยรวมต่อผู้ถือหุ้นโดยเร็วและจะนำเสนอต่อที่ประชุมสามัญผู้ถือหุ้นเพื่อพิจารณาอนุมัติต่อไป ทั้งนี้ กำหนดจ่ายเงินปันผลในวันที่ 25 พฤษภาคม 2559